โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 เปิดเผยยอดผู้ป่วยยืนยันติดเชื้อรายใหม่ 3 คน ไม่มีผู้เสียชีวิตเพิ่ม
โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 เปิดเผยยอดผู้ป่วยยืนยันติดเชื้อรายใหม่ 3 คน ไม่มีผู้เสียชีวิตเพิ่ม นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด-19 ว่า วันนี้ 3 พฤษภาคม 2563 มีผู้ติดเชื้อรายใหม่เพิ่มขึ้น  3 คน มีผู้ป่วยสะสม 2,969 คน หายป่วยเพิ่ม 2,739 คน และไม่มีผู้เสียชีวิต ทั้งนี้ผู้ติดเชื้อรายใหม่ทั้ง 3 ราย พบว่าจำนวน 2 ราย เกิดจากการสัมผัสใกล้ชิดกับผู้ป่วยยืนยันรายก่อนหน้านี้ เป็นชาวกรุงเทพมหานคร โดยพบว่าเป็นชายวัย 45 ปี และหญิงวัย 51 ปี  ส่วนอีก 1 รายมาจากจังหวัดนราธิวาส อยู่ในสถานกักกันที่รัฐจัดให้ เป็นชายวัย 24 ปี ไปทำงานกลับมาจากประเทศมาเลเซีย ส่วนประเด็นมีการรายงานผู้ป่วยยืนยันจำนวน 30 -40 ราย ที่จังหวัดยะลานั้น เบื้องต้น ศบค. โดยผู้บริหารระดับสูงให้ไปตรวจสอบข้อเท็จจริง จากการรายงานเบื้องต้นทราบว่าเป็นการค้นหาเชิงรุกใน 8 อำเภอของจังหวัดยะลา มีจำนวน 311 คน โดยผลตรวจเบื้องต้น มีผลเป็นลบจำนวน 271 คน มีผลยืนยัน 40 คน ซึ่งในจำนวนดังกล่าวเมื่อลงไปในรายละเอียดแต่ละอำเภอ พบข้อสงสัยในผลยืนยันที่พบติดเชื้อมากผิดปกติถึงร้อยละ 30.77 จึงมีข้อสรุปให้ทบทวนชุดข้อมูลดังกล่าวอีกครั้ง โดยวันนี้จะเข้าไปเก็บตัวอย่างใหม่อีกรอบ และผู้ที่ตรวจพบยืนยันในกลุ่มนี้จะถูกแยกกัก ก่อนนำไปตรวจซ้ำตามมาตรฐานที่เชื่อถือได้ สำหรับสถานการณ์การแพร่ระบาดทั่วโลก พบว่ามีผู้ป่วยยืนยัน 3,484,176 คน  รักษาหายแล้ว 1,120,930 คน เสียชีวิตสะสม 244,778 คน โดยประเทศมีผู้ป่วยติดเชื้อสูงสุดอันดับ 1 ยังอยู่ที่สหรัฐอเมริกา รองลงมาคือ อังกฤษและอิตาลี ส่วนไทยอยุ่ในลำดับที่ 60 ทั้งนี้ จากสถานการณ์ทั่วโลก พบว่ายังไม่น่าไว้วางใจ ทำให้องค์การอนามัยโลก (WHO) เตือนทั่วโลกต้องคลายล็อคอย่างช้าๆ เตรียมรับมือโควิด -19 พุ่งอีกระลอก โดยเฉพาะการรับมือการกระจายของเชื้อในสถานที่ที่มีลักษณะจำเพาะ เช่น เรือนจำ ที่พักแรงงานต่างชาติและยังต้องให้ชุมชนปฏิบัติตามมาตรการเว้นระยะห้างทางสังคมและสุขอนามัยต่อไป สำหรับการช่วยเหลือคนไทยที่ต่างประเทศ ในวันนี้จะมาอีก 3 เที่ยวบิน โดยมาจากประเทศสเปน สิงคโปร์และรัสเซียกว่า 200 คน ส่วนวันพรุ่งนี้จะมีมาจากมัลดีฟและฮ่องกงอีกจำนวนหนึ่ง